钦定古今图书集成/明伦汇编/闺媛典/第048卷 > 李景文妻徐氏
## 钦定古今图书集成/明伦汇编/闺媛典/第048卷 > 李景文妻徐氏

按《元史列女传》：徐氏，李景文妻，名彩鸾，字淑和，浦城
徐嗣源之女。略通经史，每诵《文天祥六歌》，必为之感
泣。至正十五年，青田贼寇浦城，徐氏从嗣源逃，旁近
山谷，贼持刀欲害嗣源，徐氏前曰：“此吾父也，宁杀我。”
贼舍父而止徐氏。徐氏语父曰：“儿义不受辱，今必死
父，可速去。”贼拘徐氏至桂林桥拾炭，题诗壁间，有“惟
有桂林桥下水，千年照见妾心清”之句，乃厉声骂贼，
投于水，贼竞出之。既而乘间复投水死。